Hei mahi whakamahere anake

Paerewa Paetae Pūtaiao 91768: Te whakahāngai huatau pūtaiao ā-nuku ki tētahi āhuatanga e pā ana ki a Papatūānuku

Te Kaupapa Ako: Pūtaiao 2.3A v1

Te Ingoa o te Rauemi: Te Huringa Waro

Whiwhinga: 4

Tohutohu mā te Ākonga

Te Horopaki

Ko tāu mahi he hanga pānui whakamōhio mō tētahi āhuatanga o te hurihanga waro i tō rohe ānō ka whakaaturia atu ki tō kura/iwi hei kaupapa whakapiki i te ora o te taiao.

Ka tautohu koe i ētahi āhuatanga mātāmua o te huringa waro i tō rohe me ngā huatau pūtaiao ā-nuku e hāngai ana, otirā, me whakaahua hoki e koe ngā āhuatanga o te noho a ō tūpuna i ngā tau i mua o te 1950 me ngā pānga ki te huringa waro. Me whakaatu ēnei āhuatanga mā te kōrero ā-waha, ā-tuhi, mā te hoahoa, mā te hanganga rānei. Hei mahi whakamutunga, me kōrero koe mō ngā pānga o ngā āhuatanga mātāmua o te hurihanga waro ki te noho a te tangata me te taiao i tō rohe.

Ka aromatawaingia koe i runga i te āhua o tō whakahāngai, whakataurite hoki i ngā huatau pūtaiao ā-nuku ki ngā mahi a te Māori e pā ana ki te huringa waro i tō rohe, otirā, i runga hoki i te āhua o ō kōrero mō ngā pānga o ngā āhuatanga o te huringa waro i taua rohe.

Hei Mahi

1. Whakaaturia mai ngā āhuatanga o te huringa waro ki tētahi hoahoa, ka tautapa ai i ōna wāhanga, ōna āhuatanga.
2. Tautohungia tētahi āhuatanga e whakaawe nei i te huri o te waro hei kaupapa māu. Ko tāu e tohu ai, me hāngai ki tētahi āhuatanga i tō rohe. Koia pea ko ētahi āhuatanga hei tohu māu:

* Te keri koranehe, pērā i te waro, te penehīni (kōhinu rānei), te hau kapuni rānei
* Te mahi a te wheketere, te whare ahumahi rānei
* Te whare huri hiko tahu waro
* Te nui o ngā waka, ahakoa motokā, ahakoa taraka, ahakoa waka rererangi
* Te ngāwhā, maunga puia oho rānei
* Te rua para
* Te nui o ngā pāmu, arā, pāmu miraka kau, pāmu kau
* Te nui o ngā repo o mua
* Te nui o ngā wāhi ngāherehere

1. Arā atu anō ētahi āhuatanga o te huringa waro hei aronga māu.
2. Whakaritea tētahi tūhuratanga ā-ringa e āta inehia ai tētahi āhuatanga o tō rohe, pērā i:

* te rerekē haere o te rahi o te whenua pāmu, o te ngahere, o te repo i tō rohe i mua, ā mohoa noa nei
* te maha o ngā waka rererangi e rere mai ana, e rere atu ana hoki i te taunga rererangi
* te maha o ngā motokā o tētahi huarahi matua, te ōwehenga rānei o ngā pahi, ngā motokā me ngā pahikara
* te maha o ngā wheketere
* te nui o te whenua e kapi ana i te ngahere me ngā momo ngahere
* te nui o te whenua e mārakerake ana, e kapi ana i te whare, i te rori, i te raima rānei
* te nui o te korakora waro, o te waro hāora-tahi (CO), o te hauhā rānei (CO2) kei te hau o te takiwā.

1. Tērā pea me tirotiro e koe ngā raraunga e kohia nei e te kaunihera ā-rohe e pā ana ki te hau me ngā raraunga a NIWA mō ngā āhuatanga o te hau e mātaihia ana i Ōrua-poua-nui (Baring Head).
2. Whakaahuatia te noho a ō tūpuna i mua i te tau 1950 me te whakaaro ki te rerekē o ngā pānga ki te hurihanga waro tērā i ngā mahi o nāianei. Ko ngā āhuatanga o te noho ko ngā mea pērā i te āhua o te hāereere haere, o te whakatupu kai, hoko kai rānei, o te whakamahana whare, o ngā rawa i hokona, i rukea atu, i tahuna, i ahatia rānei.
3. Whakatauritehia atu te āhua o te noho a te Māori i mua i tekau tau atu i 1950 ki tāu i tūhura ai i mua mō te huringa waro i nāianei.
4. Kōrerohia ngā pānga o te piki, o te heke rānei o te waro i tō rohe.
5. Whakarārangihia ngā puna kōrero i torona ai e koe. Whakamihia hoki te hunga nāna koe i āwhina.

Taunakitanga: Pūtaiao 91768 Te Huringa Waro

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka whakahāngai i ngā huatau pūtaiao ā-nuku ki ngā mahi a te Māori e pā ana ki te huringa waro i tō rohe, arā, ka:   * whakaahua i te āhua o te huringa waro i tō rohe * tautohu i ngā huatau pūtaiao ā-nuku e whai pānga ana. | Ka whakataurite i ngā mahi a te Māori ki ngā huatau pūtaiao ā-nuku e pā ana ki te huringa waro i tō rohe. | Ka kōrero mō ngā pānga o ngā mahi a te Māori me ngā huatau pūtaiao ā-nuku. |